钦定古今图书集成/理学汇编/经籍典/第088卷 > 日知录 > 《不耕获不菑畬》
## 钦定古今图书集成/理学汇编/经籍典/第088卷 > 日知录 > 《不耕获不菑畬》

杨氏曰：〈诚斋易传〉初九动之始，六二动之继。是故初耕之，
二获之，初菑之二畬之，天下无不耕而获，不菑而畬
者。其曰不耕不菑，则耕且菑，前人之所已为也。昔者
周公毖殷顽民，迁于洛邑，密迩王室。既历三纪，世变
风移，而康王作《毕命》之书曰：“惟周公克慎厥始，惟君
陈克和厥中，惟公克成厥终。”是故有周之治，垂拱仰
成而无所事矣。周监于二代，郁郁乎文哉，而孔子之
圣，但曰“述而不作，信而好古”，又曰“文武之道未坠于
地，在人。”是故《六经》之业，集群圣之大成，而无所刱矣。
虽然，使有始之作之者，而无终之述之者，是耕而弗
获，菑而弗畬也，其功为弗竟矣。六二之柔顺中正，是
能获能畬者也，故“利有攸往”也。“未富”者，因前人之为
而不自多也，犹“不富以其邻”之意。